I et sjældent interview med den syriske præsident Bashar Al-Assad kommenterer han på Danmarks rolle i borgerkrigen i Syrien.

Danmark har ingen selvstændig politik og følger i stedet USAs instruktioner ned til mindste detaljer.

Uden at stille kritiske spørgsmål.

Sådan lyder anklagen fra den syriske præsident Bashar Al-Assad i et sjældent interview med TV 2 Nyhedernes Rasmus Tantholdt.

Det er det første interview med en dansk journalist, siden krigen brød ud i Syrien i 2011.

Den syriske præsident fastslår dog samtidig, at det danske folk ikke er en fjende af Syrien.

Nej, Danmark er ikke en fjende af Syrien Bashar al-Assad, præsident i Syrien.

- Nej, de (Danmark.red) er ikke. De er ikke en fjende. Der er en stor forskel på det danske folk - der generelt har været Syriens venner - og deres regerings politik, siger Bashar al-Assad.

Derfor bringer TV 2 et interview med Bashar al-Assad TV 2 har gjort sig flere etiske overvejelser om at bringe et interview med en så omdiskuteret mand som syriens præsident Bashar al-Assad. Det har TV 2's nyhedsdirektør Mikkel Hertz nedfældet et par linjer omkring. Læs dem her. Forud for interviewet ligger mange måneders arbejde. Det har TV 2's korrespondent beskrevet her.

Den danske regering besluttede tilbage i marts med et bredt flertal at sende danske F16-fly til operationer i Syrien.

Og med ét indgik Danmarks militære bidrag således i koalitionen med USA og en række andre lande i bekæmpelsen af terrororganisationen Islamisk Stat.

- Fordi hele Europa følger USA, har de europæiske lande været fraværende på det politiske landkort siden 2003 efter invasionen af Irak. De følger ikke deres egen politiske kurs. Men vi adskiller den danske regering og det danske folk, som vi ville gøre med alle andre lande, siger Assad til TV 2 Nyhederne.

Vi bomber ikke hospitaler bevidst

Men selvom han langer væsentligt ud efter de udefrakommende kræfter i Syrien, så er listen over beskyldninger mod ham alen lang.

Han begår krigsforbrydelser, bomber hospitaler og bruger giftgas mod sit eget folk - for blot at nævne et par stykker.

Flere nødhjælpsorganisationer beskylder det syriske regime for at stå bag gentagne angreb på hospitaler og civile i den oprørskontrollerede, østlige del af Aleppo.

Men til Nyhederne fortæller Assad, at han ikke blåstempler angreb på hospitaler og civile mål.

Hvordan skulle jeg kunne sidde som præsident, hvis den syriske hær virkelig slår civile ihjel? Bashar al-Assad, præsident i Syrien

- Det bliver altid begået fejl i en krig. Jeg er meget realistisk. At sige som regering, at vi skulle give ordrer til at ødelægge hospitaler, skoler eller dræbe civile er imod vores interesser, siger Bashar al-Assad og fortsætter:

- Hvordan kan jeg stadig sidde som præsident, hvis det er sandt, at den syriske hær virkelig slår civile ihjel, bomber hospitaler og begår alle disse overgreb? Jeg er ikke Superman. Hvis ikke jeg havde støtten fra det syriske folk, ville jeg jo ikke sidde her. Og fordi jeg har støtten fra folket, så vil jeg også beskytte det syriske folk. På den måde kan vi tilbagevise alle disse anklager.

I et sjældent interview med den syriske præsident Bashar al-Assad kommenterer han blandt andet på den seneste måneds bombninger af civile hospitaler i Aleppo. Bashar al-Assad benægter alle anklager.

Den fem år lange krig i Syrien har, ifølge FN, kostet 400.000 mennesker livet og drevet 11 millioner mennesker på flugt. Den 17. september deltog danske jagerfly i et fejlangreb på en militærposition i Deir ez-Zor, der dræbte over 60 syriske soldater.

Se hele interviewet her

Få overblikket over de kampene i og omkring Aleppo her: